બે દિવસ પહેલાં મધ્યપ્રદેશના વાણસાગર ડેમમાંથી પાણી છોડવામાં આવતાં સોન નદીની સપાટીમાં વધારો થતાં હાલ આ નદી ભયજનક સપાટીએ વહી રહી છે. આ સોન નદીમાં માત્ર બે કલાકમાં જ દોઢ લાખ ક્યુસેકથી વધુ પાણી આવી ગયું હતું ત્યારે પૂરથી પ્રભાવિત પટણા સહિત 12 જિલ્લા માટે આગામી 24 કલાક મહત્ત્વના રહેશે, કારણ કે સોન નદીમાં પાણીનો પ્રવાહ વધી જતાં ગંગા નદીની સપાટીમાં વધારો થયો છે. ગંગા સિવાય અન્ય નદીઓ પણ ભયજનક સપાટીએ વહી રહી છે. આ દરમિયાન એનડીઆરએફની 16 ટીમે 5000 લોકોને સલામત રીતે બહાર કાઢ્યા હતા. આ સિવાય પૂરગ્રસ્ત વિસ્તારમાં એનડીઆરએફની 56 ટીમ તહેનાત કરવામાં આવી છે. બિહારમાં આવી 16 ટીમ કાર્યરત છે, જેમાં સૌથી મોટું રેસ્ક્યૂ ઓપરેશન દિદારગંજમાં કરવામાં આવ્યું હતું, જ્યાં 3400 લોકોને સલામત રીતે બહાર કાઢવામાં આવ્યા હતા. ખગડિયામાં ડેમ તૂટતાં ભાગલપુર ટાપુમાં ફેરવાઈ ગયું હતું.